LAKCÍMBEJELENTÉSSEL és IGAZOLÁSOK KIÁLLÍTÁSÁVAL KAPCSOLATOS JOGSZABÁLYVÁLTOZÁS
Tisztelt Lakosság! 
Tájékoztatom Önöket, hogy az alábbiak szerint módosult a polgárok személyi adatainak és lakcímének nyilvántartásáról szóló 1992. évi LXVI. törvény végrehajtásáról szóló 146/1993. (X.26.) Korm. rendelet 29. § (1) és (1 a) bekezdése: 
„(1) A polgárnak a lakcímét, illetve annak változását bármely járási hivatalnál kell bejelentenie. A polgár tartózkodási helyének újabb tartózkodási hely létesítése nélküli megszüntetését bármely járási hivatalnál kell bejelentenie. 
(1a) A polgár lakóhelyének megváltozását és tartózkodási helyének újabb tartózkodási hely létesítése nélküli megszüntetését bármely járási hivatalnál egyidejűleg is bejelentheti.” 
A módosítás értelmében a lakcím változását 2025. február 1-jétől már nem lehet a jegyzőnél bejelenteni, csak és kizárólag a járási hivatalnál. 
Ezzel egyidejűleg a személyazonosítót és lakcímet igazoló hatósági igazolvány kiállításának díja 3.700 forintra változik, de ha postai úton kérjük a kézbesítést, az további 2.000 forintba kerül.

Felhívom figyelmüket, hogy az alábbi igazolások, hatósági bizonyítványok a kormányhivataltól (Kormányablakban) kérhetőek:
· Egy címen lakó személyekről hatósági bizonyítvány kiállítása. (Erre a felsőoktatásban résztvevők kollégiummal kapcsolatos kérelmei, illetve ösztöndíj juttatások igénylése kapcsán lehet szükség.)
· Családi állapot, házasságkötés idejének, lakóhelynek az igazolása külföldre.
· Család összetételére vonatkozó igazolás kiállítása külföldre. (E401 nyomtatvány)
Kérem, hogy a fenti kérelmeikkel szíveskedjenek a jövőben a Kormányhivatalhoz fordulni!
